Conclou el Taller d'Ocupació Ocupa III
14 de Gener de 2025

• Deu participants conclouen la seua formació en l’ofici de paleta després d’un any d’aprenentatge teòric i pràctic.

El Taller d’Ocupació Ocupa III, impulsat per l’Ajuntament de l’Eliana per a fomentar l’ocupabilitat, ha arribat al fi després de 12 mesos d’activitat. En aquesta tercera edició, huit dones i dos homes han rebut formació teòrica i pràctica en l’ofici de paleta, mentre percebien un salari per  participació en el programa.

El projecte, desenvolupat gràcies a una subvenció de més de 266.000 euros atorgada per Labora, ha comptat també amb una aportació addicional del consistori de 10.000 euros, destinats a cobrir els costos salarials, formatius i de manteniment.

A més dels 10 alumnes, l’equip del Taller ha estat compost per un director amb funcions administratives, un docent especialitzat en l’ofici de paleta a jornada completa i un docent de suport a mitja jornada, els quals contribuïren a garantir una formació de qualitat.

El passat divendres, l’alcalde Salva Torrent i la regidora d’Ocupació, Marta Andrés, visitaren els nous vestuaris que han construït. Tots dos agraïren als participants la seua dedicació i compromís, destacant la importància de la formació rebuda per al seu futur professional. «Aquest aprenentatge pràctic vos obrirà portes per a la inserció laboral en un sector amb moltes oportunitats», va assenyalar l’alcalde.

Conclou així una edició més d’aquest exitós programa d’ocupació que combina formació i pràctica professional, reafirmant el compromís de l’Ajuntament de l’Eliana amb el desenvolupament de noves oportunitats laborals per a la seua ciutadania.